Suomi on valmis auttamaan pakolaisaallon keskellä olevia Kreikan rajavalvojia.

Turkista on tulossa uusi pakolaisaalto Eurooppaan. EPA/AOP

Kreikka pyysi maanantaina Euroopan raja- ja merivartiovirasto Frontexilta apua Turkista tulevan pakolaisaallon hallintaan. Frontex aloitti operaation maanantaina, ja Suomi ilmoitti samana päivänä, että se on valmis auttamaan Kreikkaa rajavalvonnassa partioveneen ja 30 rajavalvojan voimin.

Samaan aikaan Kreikan aluevesiltä on välitetty tv-kuvaa, jossa Kreikan rajaviranomaiset kohtelevat Kreikkaan pyrkiviä pakolaisia melko kovakouraisesti: Partioveneet kaasuttavat kumiveneissä olevien pakolaisten läheltä, ja kohti partioalusta pyrkivää kumivenettä työnnetään partioaluksen kyljestä loitommaksi.

Rajavartiolaitoksesta vakuutetaan, että suomalaiset rajavartijat eivät näin toimisi.

– Raja- ja merivartijamme toimivat Frontex-operaatiossa operaatiosuunnitelman mukaisesti noudattaen kansainvälistä ja merioikeutta sekä Geneven sopimuksia. Nämä ovat ihan toimintamme perusperiaatteita, Rajavartiolaitoksen viestintäjohtaja Kati Lepojärvi kommentoi Iltalehdelle tiistaina.

Kreikka johtaa operaatiota

Isäntävaltiona Kreikka johtaa operaatiota.

– Kreikka ei voi kuitenkaan käskeä operaatioon osallistuvaa henkilöstöä toimimaan muutoin, kuin operaatiosuunnitelman edellyttämällä tavalla, Lepojärvi sanoo.

Operaatiosuunnitelmat eivät Lepojärven mukaan ole julkisia asiakirjoja, joten niiden yksityiskohtia ei voida avata.

– Eurooppalaista raja- ja merivartiostoa koskevan asetuksen 39 artiklassa on kuitenkin kuvattu tällaisen operaation sisältö hyvin. Asetuksen mukaisessa operaatiossa huomioidaan mm. perusoikeuksien kunnioittaminen, Lepojärvi kertoo.

Lepojärven mukaan Rajavartiolaitokselta on tulossa vielä tiistaina iltapäivän aikana ulos yksikön päällikön Matti Pitkäniityn videobriiffi, joka liittyy nopean rajaintervention käynnistämiseen, Suomen siihen liittyviin kyvykkyyssitoumuksiin ja muihin suurta yleisöä aiheessa kiinnostaviin seikkoihin.